MUNICIPIUL SATU MARE

Direcția Patrimoniu

Serviciul Patrimoniu, Concesionări, Închirieri

Nr. 47825/18.08.2026
                În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Directorul executiv al Direcției Patrimoniu prin Serviciul Patrimoniu Concesionări Închirieri, formulează următorul:

RAPORT DE SPECIALITATE

la proiectul de hotărâre privind radierea construcției-casă, notată sub A1.1 în CF nr. 181342 Satu Mare

         În urma analizării extrasului de carte funciară nr. 181342 Satu Mare cu nr. top. 3077 și 3078 am constatat  faptul că Statul Român deține suprafața de 827 mp teren și o construcție-casă din anul 1966 conform înscrierilor de sub B1.
         Având în vedere perioada în care a avut loc preluarea imobilului și regimul juridic și administrativ aplicabil la acel moment, acesta a fost preluat și gestionat în cadrul patrimoniului administrat la nivel local, fără ca în evidențele autorității locale să existe documente ulterioare care să ateste exercitarea efectivă a unor drepturi asupra construcției de către o altă autoritate sau instituție publică.

          Din verificările efectuate și din situația existentă în teren rezultă că imobilul-construcție nu mai există fizic, fiind desființat în fapt anterior anului 1989, ca urmare a demolării/degradării și dispariției construcției, astfel încât acesta nu mai poate constitui obiectul unui drept de proprietate sau al unei evidențe patrimoniale ca bun existent.

         Menținerea în cartea funciară și în evidențele patrimoniale a unei construcții care nu mai există în teren conduce la neconcordanțe între situația juridică și situația faptică a imobilului și împiedică actualizarea corespunzătoare a evidențelor cadastrale și patrimoniale ale unității administrativ-teritoriale.

         În acest context, se impune clarificarea situației juridice și tehnice a imobilului și radierea din cartea funciară a construcției care nu mai există fizic, în baza documentației cadastrale și a înscrisurilor justificative întocmite potrivit prevederilor legale.

         Măsura este necesară pentru corelarea evidențelor de cadastru și publicitate imobiliară cu situația reală existentă în teren și pentru asigurarea unei evidențe patrimoniale corecte și actualizate a bunurilor unității administrativ-teritoriale.

        Totodată conform Certificatului de radiere a construcției nr. 2188/31.03.2026 emis de Serviciul Autorizări și Finalizări Construcții,  precum și din constatările efectuate în teren, rezultă că această construcție nu mai există fizic la amplasament, fiind desființată/demolată.
          Potrivit art. 37 alin. (3^1) din Legea cadastrului și a publicității imobiliare nr. 7/1996, radierea construcțiilor din cartea funciară se efectuează în baza autorizației de desființare și a procesului-verbal de recepție sau, în lipsa acestora, în baza actului administrativ emis de autoritatea locală competentă prin care se confirmă desființarea construcției, precum și a documentației cadastrale, în condițiile regulamentului aplicabil.

Față de cele expuse mai sus, ținând cont de prevederile art. 129 alin. (2) lit. c) din O.U.G. nr. 57/2019 privind Codul administrativ, cu modificările și completările ulterioare, potrivit căruia Consiliul local are atribuții în administrarea domeniului public și privat al municipiului, înaintăm prezentul proiect  Consiliului Local cu propunere de aprobare.

